Tirolska fronta je bila ena izmed dveh front, ki sta sestavljali italijansko bojišče (druga fronta je bila Soška fronta). Fronta se je začela v Julijskih Alpah severno od Rombona in je potekala čez Karnijske Alpe, Dolomite, južno Tirolsko ter se zaključila na prelazu Stelvio na takratni tromeji med Švico, Italijo in Avstro-Ogrsko. Do odprtja več kot 450 km dolge fronte, ki je večinoma potekala na več kot 3000 m visokih vrhovih, gorskih planotah, ledenikih in ozkih dolinah je prišlo 23. maja 1915, ko je Italija Avstro-Ogrski nenadoma napovedala vojno. V nekaj dneh se je tako v vzhodnih Alpah izoblikovalo najzahtevnejše bojišče prve svetovne vojne ter do leta 1999, ko ga je prehitelo bojišče v Kašmirju, najvišje ležeče bojišče v človeški zgodovini.